अंग्रेज कवि डब्लु.बी. येट्स ने कहीं लिखा है कि जब हम अपने से बाहर संघर्ष करते हैं तो कथा-साहित्य की सृष्टि होती है और अपने-आप से लड़ते हैं तो गीतकाव्य की. अपने आप से लड़ने पर जो गीतकाव्य पैदा होता है, वह निःसंदेश छायावादी गीत नहीं बल्कि आज की कविता का गीत हैं. लेकिन एक तीसरी भी स्थिति होती है जब हम अपने आप से लड़ते हुए बाहरी स्थिति में भी लड़ने की कोशिश करते हैं और एक विशेष प्रकार की ‘लंबी कविताएँ’ पैदा होती हैं जो आधुनिक कविता की सबसे बड़ी उपलब्धि है. निराला की ‘राम की शक्ति पूजा’, ‘सरोज-समृति’ आदि लंबी कविताएँ इसी प्रकार के संघर्ष से उत्पन्न हुई है. मुक्तिबोध की लंबी कविताएँ उसी परंपरा में आती हैं.